“O`zbekneftgaz”: Rossiyaning “Gazprom” kompaniyasi hamkorligida kadrlarning malakasi oshirilmoqda

Joriy yilning 27 oktyabr kuni “O`zbekneftgaz” AJ Boshqaruvi raisi Mehriddin Abdullaev Sankt-Peterburgga qilgan safari chog`ida “Gazprom” Boshqaruvi raisi Aleksey Miller bilan uchrashgan edi. Bu haqda “O`zbekneftgaz” AJ Matbuot xizmati xabar bermoqda.
Uchrashuv chog`ida hamkorlikda konlardan gaz qazib olish bo`yicha amalga oshirilayotgan qo`shma loyihalarni muhokama qilish qatorida “O`zbekneftgaz” AJ tizimidagi xodimlarni so`nggi bir necha yil mobaynida malakasini oshirish sohasida muvaffaqiyatli hamkorlik yo`lga qo`yilgani qayd etildi va joriy yilda ikkala kompaniya kadrlarini tayyorlash va rivojlantirishga yanada e`tibor qaratishga urg`u berildi.
O`zbekiston Respublikasi Prezidenti Shavkat Mirziyoevning Rossiya Federasiyasiga 2017 yil 4–5 aprel kunlari amalga oshirgan Davlat tashrifi davomida “O`zbekneftgaz” AJ va “Gazprom” AJ o`rtasida “Kadrlar tayyorlash va qayta tayyorlash sohasidagi hamkorlik to`g`risida” memorandum bu boradagi aloqalarning asosi hisoblanadi.
Mazkur memorandumga muvofiq, “O`zbekneftgaz” AJ Boshqaruvi raisi Mehriddin Abdullaevning topshirig`i bilan xodimlarning malakasi va bilimlarini oshirish maqsadida “Gazprom korporativ instituti” tomonidan o`quv kurslari tashkil etilmoqda.
Joriy yilning sentyabr-oktyabr oylarida o`tkazilgan navbatdagi “Neft va gaz konlarini razvedkasi va qidiruvining zamonaviy usullari va texnologiyalari”, “Murakkab tog`-geologik, texnologik sharoitda quduqlarni burg`ilash va loyihalashtirish” va “Murakkab geologik tuzilishga ega bo`lgan va foydalanishi murakkab konlardan uglevodorod xomashyosini qazib olish” o`quv kurslarida 60 nafar mutaxassislar o`qitildi.
Shuni alohida ta`kidlash mumkinki, hamkorlik rishtalari natijasida 2021 yilning shu davriga qadar neft-gaz sohasining 7 ta ustivor yo`nalishlari bo`yicha jami 140 nafar xodim o`qitilishga erishildi.
Ma`lumot uchun: 2017 yilda “Gazprom” va “O`zbekneftgaz” o`rtasida strategik hamkorlik to`g`risidagi bitim imzolangan. 2018 yilning may oyida “Gazprom” va “O`zbekneftgaz” o`rtasida “Shaxpaxta” konini o`zlashtirish bo`yicha Mahsulotni taqsimlash to`g`risidagi №2 bitimga asosan qo`shimcha kelishuv imzolangan edi. Hujjatda gazni qazib olish 2024 yilgacha davom ettirish nazarda tutilgan.
O`zbekistonda “Gazprom”ning faoliyatini “Gazprom EP International B.V.” – “Gazprom” AJning uglevodorod konlarini qidirish, qidirish va o`zlashtirish sohasida xorijiy loyihalarni amalga oshirish bo`yicha ixtisoslashgan kompaniyasi amalga oshiradi. 2018 yilning oktyabr oyida “Gazprom EP International” va O`zbekiston Respublikasi energetika vazirligi o`rtasida “Jel” koni bo`yicha Mahsulotni taqsimlash to`g`risidagi bitim imzolangan.